वाराणसी. बकरीद के दूसरे दिन मदनपुरा इलाके में ऊंट की कुर्बानी के मामले में PETA ने डीजीपी सुलखान सिंह को चिट्ठी लिखी है। पीसीए एक्ट (1960) की धारा सेक्शन-11(1)(1) का हवाला देकर इसे क्राइम बताया है। उन्होंने कहा, अगर कोई व्यक्ति किसी जानवर को इंजेक्शन देकर या फिर किसी और तरीके से जानवर को मारता है, वो क्रूरता की कैटेगरी में आता है। PETA ने इस मामले में मांग की है कि ऊंट की कुर्बानी में जितने लोग शामिल थे, सभी के खिलाफ आईपीसी की धारा 34 और 429 के तहत एफआईआर दर्ज हो। इसके साथ ही, मामले में पीसीए एक्ट 1960 के तहत आने वाली कुछ धाराओं का इस्तेमाल हो। बकरीद के दूसरे दिन क्या हुआ था...

-मदनपुरा थाना क्षेत्र में बकरीद के दूसरे दिन रविवार को ऊंट की कुर्बानी दी गई। इसे देखने हजारों की संख्या में लोग इकठ्ठा हुए। ये कुर्बानी 7 फैमिली मिलकर करती है। कुर्बानी के बाद इसके 7 हिस्से होते हैं। इतना ही नहीं, ऊंट का खून ले जाने के लिए लोग टूट पड़ते हैं। खून से भीगे कपड़ों को लोग घरों में सालभर रखते हैं। मान्यता है कि ये उनके परिवार को बुरी बलाओं से बचाने के काम आता है।

1 महीने पहले लाकर बच्चों की तरह पाला था ऊंट को

- ऊंट की कुर्बानी देने वाले साड़ी व्यवसाई अब्दुल अजीम ने बताया, "1912 से शुरू हुई ये परंपरा मेरे दादा के जमाने से चली आ रही है। पहले दादा फिर अब्बू और अब मैं कुर्बानी दे रहा हूं।"

- "35 हजार का ऊंट करीब 1 महीने पहले खरीद कर लाए थे और बच्चों की तरह इसे खिला-पि‍ला कर पाला गया। इसमें मोहल्ले के 6 और परिवारों का भी बराबर का हिस्सा था।"

- इसमें शामिल होने के लिए प्रदेश भर से लोग आते हैं। कुर्बानी का उद्देश्य है- इंसान के अंदर का जो जानवर है, वो खत्म हो जाए।

- अब्दुल अजीम कहते हैं- "हम लोग ये कुर्बानी अल्लाहताला के नाम से करते हैं। उनकी रहमत हम लोगों पर बनी रहे। कुर्बानी में सात परिवारों की हिस्सेदारी होती है। 1912 में इसकी शुरुआत सात लोगों ने मिलकर की थी, तभी से 7 हिस्सों में बंटने की प्रथा चली आ रही है।"

क्यों दी जाती है कुर्बानी?

- वाराणसी के मौलाना मो. कलीम ने बताया- "सैकड़ों साल पहले हजरत इब्राहिम को स्वप्न आया कि अपने बेटे हजरत इस्माइल को कुर्बान कर दो। सपने को हकीकत का रूप देने वो निकल पड़े।

- रास्ते में तीन शैतान मिले जो उन्‍हें इस काम से रोकना चाहते थे। ऐसा चमत्कार हुआ कि बेटे को अल्लाह ने बचा लिया। उसकी कुर्बानी रुक गई।

- उसकी जगह डुम्बा (भेड़) प्रकट हो गया और उसकी कुर्बानी दे दी गई। इसलिए कहा जाता है कि‍ उनका मन सच्‍चा था। सच्ची इबादत से एक बड़ी समस्‍या टल गई।

- उनके अंदर की बुराई खत्‍म हो गई और वह जीवन भर सच्‍चाई के रास्‍ते पर चले। तभी से कुर्बानी की परंपरा चली आ रही है।



कि‍सकी दी जाती है कुर्बानी

- ऐसी मान्यता है कि चार पांव वाले जानवर की ही कुर्बानी दी जाती है। छोटे जानवरों की कुर्बानी एक व्यक्ति द्वारा ही दी जाती है।